Document ID: 31986D0330

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 23ης Ιουνίου 1986
για την έγκριση προγράμματος σχετικά με την επεξεργασία και την εμπορία σιτηρών ποιότητας στη Βόρεια Ρηνανία - Βεστφαλία σύμφωνα με τον κανονισμό (ΕΟΚ) αριθ. 355/77 του Συμβουλίου
(Το κείμενο στη γερμανική γλώσσα είναι το μόνο αυθεντικό)
(86/330/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 3827/85 (2), και ιδίως το άρθρο 5,
Εκτιμώντας:
ότι η κυβέρνηση της Ομοσπονδιακής Δημοκρατίας της Γερμανίας ανακοίνωσε, στις 23 Μαΐου 1985, το πρόγραμμα σχετικά με την επεξεργασία και εμπορία των σιτηρών ποιότητας στη Βόρεια Ρηνανία - Βεστφαλία·
ότι το πρόγραμμα αυτό αποβλέπει στην επέκταση και βελτίωση των εγκαταστάσεων παραλαβής, ξήρανσης και αποθεματοποίησης των σιτηρών ποιότητας ώστε να προσαρμοστούν στις απαιτήσεις της αγοράς και να ανέλθει το εισόδημα των παραγωγών σιτηρών στην εν λόγω περιοχή·
ότι αποτελεί, έτσι, πρόγραμμα με την έννοια του άρθρου 2 του κανονισμού (ΕΟΚ) αριθ. 355/77·
ότι το πρόγραμμα περιλαμβάνει επαρκώς τα στοιχεία που αναφέρονται στο άρθρο 3 του κανονισμού (ΕΟΚ) αριθ. 355/77, τα οποία αποδεικνύουν ότι μπορούν να επιτευχθούν οι στόχοι του άρθρου 1 του κανονισμού σχετικά με τα σιτηρά ποιότητας που παράγονται στη Βόρεια Ρηνανία - Βεστφαλία· ότι η προβλεπόμενη προθεσμία για την εκτέλεση του προγράμματος δεν υπερβαίνει τη χρονική περίοδο που αναφέρεται στο άρθρο 3 παράγραφος 1 στοιχείο ζ) του κανονισμού·
ότι, πάντως, οι διευκολύνσεις για την αποθεματοποίηση στις εγκαταστάσεις κατασκευής βύνης που δημιουργήθηκαν ή βελτιώθηκαν με την κοινοτική χρηματοδότηση μπορούν να χρησιμοποιηθούν μόνο για την αποθεματοποίηση της κριθής και όχι για την αποθεματοποίηση της βύνης·
ότι, επίσης, η έγκριση του προγράμματος δεν θίγει τις αποφάσεις οι οποίες λαμβάνονται, σύμφωνα με το άρθρο 14 του κανονισμού (ΕΟΚ) αριθ. 355/77 σχετικά με την κοινοτική χρηματοδότηση προγραμμάτων, ιδίως όσον αφορά τις δυνατότητες διάθεσης των παραγόμενων σιτηρών ποιότητας·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται το πρόγραμμα σχετικά με την επεξεργασία και εμπορία των σιτηρών ποιότητας στη Βόρεια Ρηνανία - Βεστφαλία που διαβιβάσθηκε από την κυβέρνηση της Ομοσπονδιακής Δημοκρατίας της Γερμανίας στις 23 Μαΐου 1985, σύμφωνα με τον κανονισμό (ΕΟΚ) αριθ. 355/77.
Άρθρο 2
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Βρυξέλλες, 23 Ιουνίου 1986.

Labels: 3
18
17
4